ET Euroopa Liidu Teataja C 340/2

EFTA JÄRELEVALVEAMETI OTSUS

nr 264/12/COL,

5. juuli 2012,

mis käsitleb Norra staatust seoses nakkusliku vereloomenekroosi ja viirusliku hemorraagilise septitseemiaga ning millega tunnistatakse kehtetuks EFTA järelevalveameti otsus nr 302/08/COL (1)

2012/C 340/02

EFTA JÄRELEVALVEAMET,

võttes arvesse Euroopa Majanduspiirkonna lepingu I lisa I peatüki 3.1 osa punktis 8a nimetatud õigusakti:

nõukogu direktiiv 2006/88/EÜ, 24. oktoober 2006, vesiviljelusloomade ja vesiviljelustoodete loomatervishoiunõuete ning teatavatel veeloomadel esinevate taudide ennetamise ja tõrje kohta, (2) nii nagu seda on parandatud ja muudetud,

võttes arvesse EMP lepingu I lisa I peatüki 4.2 osa punktis 89 nimetatud õigusakti:

komisjoni otsus 2009/177/EÜ, 31. oktoober 2008, millega rakendatakse nõukogu direktiivi 2006/88/EÜ seoses seire- ja likvideerimisprogrammide ning liikmesriikide, tsoonide ja piirkondade taudivaba staatusega, (3) nii nagu seda on muudetud,

võttes arvesse järelevalveameti kolleegiumi otsust nr 259/12/COL, millega volitatakse kolleegiumi pädevat liiget käesolevat otsust vastu võtma,

ning arvestades järgmist:

Norra esitas EFTA järelevalveametile („järelevalveamet”) 3. mai 1994. aasta kirjas nõuetekohased põhjendused, et saada oma territooriumile nakkusliku vereloomenekroosi ja viirusliku hemorraagilise septitseemia osas heakskiidetud vööndi staatust, samuti riiklikud eeskirjad, mis tagavad kooskõla tingimustega, millest tuleb heakskiidetud vööndi staatuse säilitamiseks kinni pidada.

Järelevalveameti 27. juuni 1994. aasta otsusega nr 71/94/COL (mida on viimati muudetud 11. detsembri 2002. aasta otsusega nr 244/02/COL) sätestati, et käesoleva otsuse lisas osutatud Norra osad tunnistatakse heakskiidetud maismaavööndiks ja heakskiidetud rannikuvööndiks kalahaiguste nakkusliku vereloomenekroosi ja viirusliku hemorraagilise septitseemia osas.

26. novembril 2007. aastal kinnitati Norra Møre og Romsdali maakonnas viirusliku hemorraagilise septitseemia puhang. Asjaomane Norra ametiasutus teavitas järelevalveametit meetmetest, mida võeti haiguse likvideerimiseks ja selle leviku tõkestamiseks. Järelevalveamet pidas neid meetmeid asjakohaseks.

Järelevalveamet otsustas otsusega nr 302/08/COL, et Norra, välja arvatud lisas osutatud Norra osad, tuleks siiski tunnistada heakskiidetud maismaavööndiks ja heakskiidetud rannikuvööndiks kalahaiguste nakkusliku vereloomenekroosi ja viirusliku hemorraagilise septitseemia osas.

8. mail 2012 esitas Norra järelevalveametile kinnituse viirusliku hemorraagilise septitseemia-vaba staatuse kohta ning järelevalvet ja proovivõttu tõendavad dokumendid kogu Norra territooriumi kohta, välja arvatud Grense Jacobselvi ja Pasviki jõe püügialad, samuti nende vahele jäävad jõed ja nende rannikualad.

Järelevalveamet on tihedas koostöös Euroopa Komisjoniga kinnitust ja lisatud dokumente analüüsinud ning on seisukohal, et kinnitus on kooskõlas direktiivis 2006/88/EÜ ja otsuses 2009/177/EÜ sätestatud taudivaba staatuse kinnituse nõuetega.

Järelevalveamet suunas oma otsusega nr 259/12/COL küsimuse järelevalvekomiteed abistavale EFTA veterinaarkomiteele. Komitee kiitis järelevalveameti ettepaneku ühehäälselt heaks. Käesolevas otsuses esitatud meetmed on seega kooskõlas EFTA järelevalveametit abistava EFTA veterinaarkomitee üksmeelse arvamusega ja meetmete sõnastust ei muudeta.

Sellest tulenevalt tuleks Norra, välja arvatud Grense Jacobselvi ja Pasviki jõe püügialad, samuti nende vahele jäävad jõed ning nende rannikualad, tunnistada taudivabaks viirusliku hemorraagilise septitseemia suhtes.

Norras ei ole nakkusliku vereloomenekroosi osas muudatusi toimunud. Norra staatus kõnealuse taudi suhtes tuleks säilitada.

Seetõttu on asjakohane tunnistada kehtetuks järelevaleameti otsus nr 302/08/COL ja asendada see käesoleva otsusega,

ON VASTU VÕTNUD KÄESOLEVA OTSUSE:

Artikkel 1

Norra, välja arvatud Grense Jacobselvi ja Pasviki jõe püügialad, samuti nende vahele jäävad jõed ning nende rannikualad, on tunnistatud taudivabaks nakkusliku vereloomenekroosi suhtes.

Artikkel 2

Norra, välja arvatud Grense Jacobselvi ja Pasviki jõe püügialad, samuti nende vahele jäävad jõed ning nende rannikualad, on tunnistatud taudivabaks viirusliku hemorraagilise septitseemia suhtes.

Artikkel 3

Käesolevaga tunnistatakse kehtetuks EFTA järelevalveameti 21. mai 2008. aasta otsus nr 302/08/COL.

Artikkel 4

Käesolev otsus jõustub 5. juulil 2012.

Artikkel 5

Käesolev otsus on adresseeritud Norrale.

Artikkel 6

Käesolev otsus on autentne inglise keeles.

Brüssel, 5. juuli 2012 EFTA järelevalveameti nimel kolleegiumi liige Sverrir Haukur GUNNLAUGSSON direktori kohusetäitja Florence SIMONETTI

(1) ELT L 41, 12.2.2009, lk 32, ja EMP kaasanne nr 7, 12.2.2009, lk 10.

(2) ELT L 328, 24.11.2006, lk 14 ja EMP kaasanne nr 32, 17.6.2010, lk 1 islandi keeles ning nr 35, 23.6.2011, lk 44 norra keeles.

(3) ELT L 63, 7.3.2009, lk 15.